Ciocnirea civilizaţiilor nu se întâmplă la o sută de ani, ci zilnic în orice colţ al ţării. Un tânăr din Cluj-Napoca a ajuns în spital în stare gravă după ce i-a atras atenţia unui şofer să nu mai arunce resturi şi ambalaje pe stradă. La Constanţa două femei s-au încăierat în parc din cauza unor coji de seminţe aruncate la întâmplare.

Un bărbat care a îndrăznit să-i atragă atenţia unui individ să nu arunce ambalaje pe stradă zace acum la Terapie Intensivă.

Atacatorul se afla în maşină cu mai mulţi prieteni care au aruncat pe marginea drumului gunoaie şi ambalaje din maşină. Şoferul din spate le-a atras atenţia, iar drept răspuns pentru simţul civic, tânărul s-a dat jos din maşină, l-a atacat pe celălalt şofer cu mai multe lovituri de cuţit, iar mai apoi a fugit de la locul incidentului.

Bărbatul rănit a fost abandonat pe marginea drumului. Un alt şofer care a trecut prin zonă a alertat autorităţile.

Cristian Ursu, coordonator SMURD Cluj: „Prezenta mai multe plăgi înjunghiate în zona umărului stâng”.

Tânărul violent a fost prins de poliţişti, iar acum este judecat pentru tentativă de omor.

Gabriela Culda, psiholog criminalist: „Nu trebuie să ai un diagnostic psihiatric pentru a avea o problemă de control a furiei. Pur şi simplu trebuie să nu îţi fi gestionat niciodată, să fi fost lăsat în mediul tău, să obţii lucruri prin agresivitate”.

Incident similar şi la Constanţa. O tânără care se afla în parc cu cei doi copii a fost bătută după ce i-a atras atenţia unei femei care arunca pe jos cojile de seminţe.

Oana Ostahie, mamă: „Am pozat-o dar în acel moment s-a ridicat efectiv de pe bancă și a început să mă îmbrâncească. Tatăl meu a intervenit între ea și mine ca să nu mă agreseze foarte tare. Am încercat să mă apăr și eu, normal, nu puteam să fiu calcată pe jos”.

Ambele tinere au mers la cea mai apropiată secţie de poliţie şi s-au reclamat reciproc: una pentru că a fost bătută, cealaltă pentru că i-a fost distrus telefonul în timpul altercaţiei.

Marius Niculescu, purtătorul de cuvânt al IPJ Constanța: „În momentul de față, la nivelul secției doi Poliție sunt înregistrate două plângeri penale”.

Cei care aruncă ambalaje pe jos pot fi sancţionaţi cu o amendă de până în 200 de lei.